PROTOCOL D’ADHESIÓ AL CIRCUIT DE LA XARXA D’ESPAIS ESCÈNICS MUNICIPALS DE L’ÀREA DE CULTURA DE LA DIPUTACIÓ DE  BARCELONA (2027-2030)
Preàmbul

L’Àrea de Cultura de la Diputació de Barcelona, amb la voluntat de promoure una xarxa territorial que faciliti la cooperació i l’eficiència dels espais escènics i musicals municipals, impulsa i coordina el Circuit de la Xarxa d’Espais Escènics Municipals (d’ara endavant, Circuit).
El Circuit és un programa gestionat per l’Oficina de Difusió Artística (d’ara endavant, ODA) que té per finalitat desplegar estratègies per tal de garantir l'equilibri territorial de l'activitat escènica i musical i reforçar els espais escènics com a equipaments de servei públic oberts, dinamitzadors i referents culturals al territori.

L’adhesió al Circuit permet a les entitats locals accedir al conjunt de serveis, recursos i accions de suport que l’ODA posa a la seva disposició, contribuint així a la millora dels equipaments, a la consolidació de les programacions professionals d’arts en viu i a l’impuls d’estratègies de difusió artística que facilitin l’accés i la participació igualitària de totes les persones a una oferta artística estable.
Primer.- Objecte
El present Protocol té per objecte formalitzar la relació entre els ens locals que gestionen espais escènics de la província de Barcelona i la Diputació de Barcelona, amb la finalitat de vertebrar una xarxa territorial d’equipaments escènics i musicals municipals i coordinar la prestació de serveis de suport tècnic i econòmic que reforcin la gestió municipal.

Segon.- Objectius

1. Impulsar una oferta d’arts en viu professional estable al territori
Garantir una programació escènica i musical municipal professional estable amb criteris de qualitat, que reflecteixi la pluralitat de la creació artística i enforteixi l’ecosistema cultural local.

2. Reforçar la gestió municipal de les polítiques de difusió escènica i musical

Reforçar la gestió municipal de les polítiques de difusió escènica i musical, promovent la millora contínua dels equipaments, les organitzacions i els equips professionals.

3. Incrementar la circulació d’espectacles 
Impulsar una major circulació d’espectacles i concerts en els espais escènics i musicals municipals, afavorint la coordinació i l’eficiència de les programacions.
4. Garantir unes condicions òptimes dels equipaments
Vetllar perquè els equipaments escènics i musicals disposin de les condicions òptimes per al seu ús i per a la prestació de serveis de qualitat.

5. Fomentar programacions artístiques inclusives i accessibles
Impulsar programacions artístiques municipals amb criteris d’inclusió social garantint els drets culturals de la ciutadania en l’accés a l’oferta artística.
6. Promoure la diversitat cultural, la innovació i la capacitat crítica

Fomentar programacions que reflecteixin la diversitat de gèneres, formats i llenguatges artístics, impulsin la innovació cultural i reforcin la capacitat crítica.

7. Reforçar la projecció dels espais escènics municipals

Reforçar la presència, el reconeixement i la projecció dels teatres i auditoris municipals dins el sector cultural i en el marc de les polítiques públiques.

8. Crear, formar i fidelitzar públics per a les arts
Impulsar la fidelització, la dinamització i la diversificació dels públics de les arts en viu i promoure la participació de les comunitats d’espectadors als espais escènics municipals.

9. Fomentar la mediació artística i la vinculació amb la comunitat
Apropar la pràctica artística a la ciutadania, impulsant la cultura com a eina de cohesió social, promovent la inclusió, la participació activa i la transformació social a través de pràctiques artístiques comunitàries.

10. Afavorir la creació artística i la vitalitat cultural del territori
Afavorir el desenvolupament de programes i pràctiques que facilitin l’accés dels creadors als equipaments escènics municipals i que apropin els processos de creació als públics, mitjançant iniciatives com residències, coproduccions o convocatòries de suport a la creació.

11. Impulsar el coneixement i l’avaluació

Impulsar el coneixement i l’avaluació dels espais escènics i de les polítiques de difusió artística.
Tercer.- Definició dels partícips

Es consideren partícips del Protocol d’adhesió al Circuit de la Xarxa d’Espais Escènics Municipals per al període 2027-2030.

· La Diputació de Barcelona, com a impulsora del Protocol.

· Els ajuntaments, les entitats municipals descentralitzades (EMD), els organismes autònoms locals, les entitats públiques empresarials i les societats mercantils participades pels ens locals, i altres ens instrumentals en els quals l’ens local de referència hagi delegat la gestió dels espais escènics municipals que s’adhereixin al Protocol.

L’objectiu final d’aquesta concertació i cooperació és millorar l’accés i el servei a la ciutadania.

Quart.- Requisits per participar en el Circuit

La participació al Circuit mitjançant l’adhesió al present protocol queda supeditada al compliment dels requisits següents per part dels ens locals:

1. Mantenir un espai escènic (teatre o auditori) o un espai polivalent adaptat a l’activitat escènica en condicions adequades de seguretat, climatització i higiene per tal de desenvolupar l’activitat.

L’espai ha de disposar de:

· la llicència o comunicació corresponent (en el cas de teatres privats).

· les assegurances de responsabilitat civil obligatòries.

2. Disposar, com a mínim, d’una persona encarregada de la gestió de l’espai.
3. Oferir una programació estable municipal d’arts en viu professional que compleixi amb el llindar  mínim anual establert al punt 5 c.
En el moment de sol·licitar l’adhesió, caldrà acreditar el compliment de tots els requisits mitjançant la documentació següent:

· Ajuntaments, entitats municipals descentralitzades (EMD) i organismes autònoms locals: certificació expedida pel fedatari o fedatària pública de l’ens local corresponent.
· Entitats públiques empresarials, societats mercantils municipals i altres ens instrumentals: declaració responsable signada pel representant legal de l’entitat.

Cinquè.- Compromisos dels ens locals

a. Designar, com a mínim, una persona responsable de dur a terme les gestions del Circuit i mantenir el contacte amb l’ODA.

b. Destinar els recursos i el pressupost necessaris per garantir el manteniment de l’espai escènic i l’estabilitat de la programació d’arts en viu professionals.
c. Garantir una programació estable i complir un llindar mínim anual d’espectacles professionals, determinat en funció de la població del municipi, d’acord amb els trams següents:
· Fins a 5.000 habitants: 2 espectacles professionals.

· De 5.001 a 10.000 habitants: 3  espectacles professionals.

· De 10.001 a 25.000 habitants: 5 espectacles professionals.

· De 25.001 a 50.000 habitants: 8  espectacles professionals. 

· Més de 50.001 habitants: 12  espectacles professionals.

Aquest llindar inclou els espectacles de sala amb entrada de pagament i les propostes artístiques de carrer, que poden ser gratuïtes. No s’hi inclouen les funcions que formen part del programa de la festa major.

Quan per causes sobrevingudes o imprevisibles alienes a l’espai escènic no es pugui complir el compromís de programació mínima, i aquesta circumstància estigui degudament justificada, la Diputació de Barcelona podrà admetre una flexibilització d’aquest llindar sense que això afecti la participació de  l’ens local al Circuit.
d. Els municipis de més de 25.000 habitants hauran d’oferir una programació municipal d’arts en viu àmplia i diversa, que integri diferents gèneres i llenguatges artístics i s’adreci a diferents segments de públic.
e. Disposar i aplicar una política de  preus definida per als espectacles inclosos dins la temporada, amb l’excepció de les propostes artístiques de carrer que podran ser gratuïtes.

f. Informar l’ODA i mantenir actualitzades les dades relatives a l’espai escènic i a la programació artística, mitjançant la plataforma o els canals habilitats i dins els terminis que s’estableixin.

g. Aportar la documentació complementària que pugui ser requerida, inclosa la relativa a convenis o acords amb entitats o institucions a qui s’hagi subcontractat la gestió total o parcial de la programació.

h. Fer-se càrrec del pagament dels drets d’autor a l’entitat de gestió autoritzada.

i. Participar a les reunions organitzades per l’ODA.

j. Fer constar la col·laboració de la Diputació de Barcelona en tots els suports i materials de difusió de l’activitat cooperada, d’acord amb la normativa vigent d’ús del logotip (https://imatgecorporativa.diba.cat/ca/). 

Sisè.- Compromisos de la Diputació de Barcelona 
a. Garantir suport econòmic a les programacions escèniques i musicals professionals municipals.

b. Assessorar en la configuració de les programacions i fomentar la diversitat de gèneres, llenguatges i la presència de la creació emergent.
c. Oferir assistència tècnica i assessorament especialitzat als municipis en la planificació, gestió i avaluació de les programacions escèniques i musicals.

d. Organitzar i dinamitzar espais i comissions de valoració artística per assessorar els municipis en la configuració de l’oferta d’arts en viu, identificar propostes d’interès i garantir la qualitat, la diversitat i l’equilibri territorial de les programacions.

e. Proporcionar als municipis eines, recursos, estudis, metodologies i sistemes d’indicadors que reforcin el coneixement i l’avaluació, orientin la presa de decisions i fomentin la millora dels serveis, la gestió i la implementació de processos d’innovació dels espais essènics i musicals i les polítiques de difusió artística.

f. Impulsar accions de formació, intercanvi i actualització professional adreçades als equips dels espais escènics municipals.

g. Afavorir espais de participació i coordinació amb els municipis, mitjançant taules de treball i altres mecanismes de cooperació.
h. Desenvolupar i reforçar estratègies de comunicació i promoció que contribueixin a la presència, el reconeixement i la projecció dels espais escènics municipals.

i. Impulsar i reforçar les estratègies de desenvolupament, diversificació i fidelització de públics dels espais escènics, fomentant la interacció amb les arts escèniques i la música i incorporant activitats complementàries que enriqueixin l’experiència artística.

j. Impulsar i reforçar els programes de mediació artística i dinamització comunitària promoguts pels espais escènics, especialment les iniciatives participatives que fomentin la interacció amb el territori i contribueixin a la cohesió social, el benestar i l’accés equitatiu a la cultura.
k. Afavorir les estratègies de suport a la creació artística dels espais escènics.

l. Promoure i donar suport a la millora dels equipaments escènics per tal de que disposin de les condicions òptimes per al seu ús i per a la prestació de serveis de qualitat.

m. Representar i defensar els interessos dels ens locals en l’àmbit de les polítiques de difusió artística.

Setè.- Principals serveis per als ens locals adherits

a) Suport econòmic a les programacions estables de difusió artística dels ens locals
Suport econòmic per a la contractació d’espectacles d’arts escèniques i musicals professionals de les programacions estables dels municipis.
L’abast del suport econòmic s’estableix en funció de:

· la tipologia de l’equipament, d’acord amb la classificació establerta a l’article 7 del Sistema Públic d'Equipaments Escènics i Musicals de Catalunya (SPEEM), regulat pel Decret 9/2017, de 31 de gener;
· el nombre d’habitants del municipi;

· el caixet de l’espectacle (despesa de contractació);
· el format i l’interès artístic, cultural o social de l’espectacle;
· la disponibilitat pressupostària de l’ODA.
b) Difusió de les programacions d’arts escèniques i musicals professionals 

Promoció de les programacions dels espais escènics municipals a través de la cartellera  Escenari (https://escenari.diba.cat/) i d’altres canals corporatius de la Diputació de Barcelona.

Així mateix, es podran impulsar campanyes específiques de comunicació o accions de promoció concretes per reforçar la visibilitat dels espais escènics municipals i les seves programacions.

c) Assessorament
Assessorament tècnic especialitzat en l’àmbit de la programació artística i en el funcionament dels espais escènics amb l’objectiu de garantir-ne una gestió eficient i la prestació de serveis de qualitat.
Pel que fa a la programació artística, l’ODA facilitarà als municipis informació actualitzada sobre espectacles i concerts valorats per les comissions artístiques, d’acord amb criteris de professionalitat, qualitat i interès per a les programacions locals.

d) Formació

Anualment s’oferirà una proposta formativa adreçada als equips professionals dels espais escènics municipals, amb l’objectiu de proporcionar coneixements, eines i recursos que afavoreixin l’actualització professional i la millora en la prestació dels serveis.

e) Lloguer de material escènic
Es posarà a disposició dels municipis una borsa de lloguer de material escènic, amb l’objectiu de facilitar la realització d’espectacles professionals en condicions òptimes.

La vigència d’aquest servei dependrà de la disponibilitat pressupostària i del manteniment d’una demanda municipal suficient, especialment per donar resposta a les mancances tècniques d’alguns espais que programen espectacles de major complexitat.

f) Estratègies de públics
S’oferiran als municipis iniciatives que tinguin com a objectius la dinamització i ampliació de públics dels espais escènics. Actualment l’ODA gestiona i coordina el programa Escenari Secret, una iniciativa de descoberta cultural que ofereix al públic experiències escèniques i musicals de proximitat en espais singulars del municipi. El projecte dona a conèixer formats escènics i musicals no habituals i reforça la connexió entre la ciutadania i els equipaments culturals municipals.
g) Suport a altres actuacions dels equipaments escènics i musicals

Des de l’ODA es podran desplegar recursos propis i altres línies de suport per impulsar i finançar actuacions i activitats dels espais escènics municipals que contribueixin al desenvolupament dels objectius del Circuit desplegats en el punt segon.
h) Coneixement i avaluació dels espais escènics municipals

L’ODA proporcionarà als municipis eines, recursos, estudis i sistemes d’indicadors que reforcin el coneixement i l’avaluació de l’activitat dels espais escènics i musicals, orientin la presa de decisions i fomentin la millora dels serveis i la gestió.

i) Cercle de Comparació Intermunicipal d’Espais Escènics

L’ODA facilitarà i promourà la participació dels municipis adherits al Circuit al Cercle de Comparació Intermunicipal d’Espais Escènics, una eina que permet analitzar el funcionament dels equipaments a partir d’indicadors comuns, comparar resultats entre municipis i identificar bones pràctiques orientades a la millora dels serveis i de la gestió dels espais escènics municipals.

j) Participació en xarxes i coordinació amb altres institucions

La Diputació de Barcelona podrà establir acords de col·laboració amb altres institucions i participar en xarxes i associacions professionals per reforçar el Circuit, ampliar i millorar els serveis disponibles per als ens adherits i facilitar l’accés a plataformes de difusió i a informació rellevant del sector de les arts escèniques i musicals, així com altres àmbits d’interès dels equipaments escènics i musicals.
Vuitè.- Procediment d’adhesió

Per a garantir el principi de publicitat i lliure concurrència es publicarà en el Butlletí Oficial de la Província de Barcelona un anunci de l’aprovació del Protocol obrint el termini de presentació de sol·licituds d’adhesió.

Els ajuntaments, les entitats municipals descentralitzades, els organismes autònoms locals, les entitats públiques empresarials, les societats mercantils participades pels ens locals, i també altres ens instrumentals dels ens locals interessats en participar en el Circuit hauran d’aprovar per part dels seus òrgans de govern el present Protocol d’adhesió i sol·licitar la participació en el Circuit. El termini d’adhesió restarà obert des del moment de la publicació d’aquest Protocol al Butlletí Oficial de la Província de Barcelona i fins tres mesos abans que finalitzi la seva vigència.
Els ajuntaments, les entitats municipals descentralitzades i els organismes autònoms locals en el mateix acord d’adhesió hauran de certificar que compleixen tots els requisits per participar en el Circuit, tal i com es recull al punt quart d’aquest Protocol.

En el cas de les entitats públiques empresarials, les societats mercantils participades pels ens locals i altres ens instrumentals en els quals l’ens local de referència hagi deferit la gestió dels espais escènics municipals, a l’acord d’adhesió caldrà adjuntar la declaració responsable signada pel representant legal de l'entitat conforme es compleixen tots els requisits per participar en el Circuit, tal i com es recull al punt quart d’aquest Protocol.

L’adhesió serà efectiva un cop constatada per la Diputació, que només s’hi pot oposar si contravé les determinacions del present Protocol o és incompatible amb aquestes.

La iniciació del tràmit per part de l’ens local, mitjançant la notificació a la Diputació de Barcelona de la seva voluntat d’adhesió és un requisit indispensable per la sol·licitud de qualsevol ajut i la formalització de qualsevol actuació derivada del Protocol del Circuit.

Novè.- Vigència

Aquest Protocol serà vigent des de l’1 de gener de 2027 fins el 31 de desembre de 2030. La vigència del Protocol es podrà prorrogar de manera expressa fins a un màxim de dos anys addicionals. 

Desè.- Règim jurídic 
El règim jurídic d’aquest conveni està constituït pels seus pactes i, en allò no previst específicament, es regirà per les següents disposicions:
· La Llei 7/1985, de 2 d’abril, reguladora de les bases de règim local.
· El Decret Legislatiu 2/2003, de 28 d’abril, que aprova el Text Refós de la Llei municipal i de règim local de Catalunya.
· La Llei 39/2015, d’1 d’octubre, de procediment administratiu comú de les administracions públiques.
· La Llei 40/2015, d’1 d’octubre, de règim jurídic del sector públic.
· La Llei 26/2010, de 3 d’agost, de règim jurídic i de procediment de les administracions públiques de Catalunya.
· La Llei 19/2014, de 29 de desembre, de transparència, accés a la informació pública i bon govern. 
· El Decret 179/1995, de 13 de juny, pel qual s’aprova el Reglament d’obres, activitats i serveis dels ens locals de Catalunya (ROAS).
· La resta de normativa que sigui materialment aplicable a l’objecte del conveni.
